Splitski ministar financija Dragan Brtan nam je, referirajući se na nadolazeću katastrofu u vidu gubljenja sudskog spora 'teškog' 150 milijuna kuna, kazao da Splitu prijeti katastrofa ukoliko se informacija sa zagrebačkog Županijskog suda pokaže točnom. A za sada neslužbena informacija kaže kako je Grad Split izgubio spor u korist dr. Nebojše Kneževića i drugih na TTTS-u.

Gradu Splitu prijeti blokada računa, Opara hitno otišao kod Plenkovića! Zbog izgubljenog spora 'teškog' 150 milijuna kuna upitno je funkcioniranje vrtića, vatrogasaca, socijale..

- Još čekamo sudsku odluku, a ako se ona pokaže točnom, dr. Knežević će moći pokrenuti automatsku ovrhu nad Gradom. A mi taj novac, tih 150 milijuna kuna, nemamo na računu u ovom trenutku. To će biti teški kolaps i to moramo spriječiti - kazao nam je Brtan, pročelnik gradskog Upravnog odjela za financijsko upravljanje i kontroling.

Dođe li do toga crnog scenarija, to će značiti da čak 2000 ljudi koji primaju plaće iz proračuna grada, ostaje bez plaće. Među njima su, bez petstotinjak zaposlenika Banovine, ali i još 1500 ljudi iz gradskih tvrtki i ustanova.

- Bez plaća će ostati zaposlenici u vrtićima, nećemo moći plaćati račune za struju, vodu, telefoniju... "Parkovi i nasadi" su totalno na gradskom budžetu i to znači da se zelene površine neće moći održavati, niti će ljudi primati plaću. Kompletna davanja za socijalu će biti obustavljena, "Čistoća" će moći neki vrijeme funkcionirati iz vlastitih sredstava, ali ne zadugo, kompletna komunala će biti blokirana, vatrogasci će ostati bez novca za rad...- nabraja Brtan, ističući činjenicu kako 90 posto sredstava iz gradske blagajne ide direktno za građane Splita i da su izdaci za plaće tek manji dio te svote.